b'\n_START_ARTICLE_\nSm\xc5\xabgin\xc4\x97 banga\n_START_PARAGRAPH_\nSm\xc5\xabgin\xc4\x97 banga (angl. shock wave)\xc2\xa0\xe2\x80\x93 susidaro tada, kai yra vir\xc5\xa1ijamas garso greitis. Sm\xc5\xabgin\xc4\x97s (garsin\xc4\x97s) bangos s\xc4\x85voka da\xc5\xbeniausiai naudojama kalbant apie orlaivius ir kitus objektus, kurie geba i\xc5\xa1vystyti didesn\xc4\xaf nei garso greit\xc4\xaf._NEWLINE_Kai objektas juda atmosferoje garso grei\xc4\x8diu (Ma<1), tai jis sukuria sl\xc4\x97gini\xc5\xb3 bang\xc5\xb3 serij\xc4\x85 prie\xc5\xa1ais save ir u\xc5\xbe sav\xc4\x99s. Pavyzd\xc5\xbeiui, laivas plaukiantis vandeniu, suformuoja bangas laivo priekyje ir gale. Kai objektas padidina greit\xc4\xaf iki Ma=1, tuomet bangos ver\xc4\x8diamos jud\xc4\x97ti kartu ir yra spaud\xc5\xbeiamos, nes negali pasitraukti viena kitai i\xc5\xa1 kelio. Galiausiai jos susijungia \xc4\xaf vien\xc4\x85 sm\xc5\xabgin\xc4\x99 bang\xc4\x85. \xc5\xa0is kritinis greitis yra 1225 km/h j\xc5\xabros lygyje. Sm\xc5\xabgin\xc4\x97 banga, prasid\xc4\x97jusi objekto priekyje, nuvilnyja link objekto galo, taip sudarydama Macho k\xc5\xabg\xc4\xaf, kuris yra susietas su Macho skai\xc4\x8diumi. Kuo greitis yra didesnis, tuo smailesnis formuojasi k\xc5\xabgis.\n_START_SECTION_\nMacho skai\xc4\x8dius\n_START_PARAGRAPH_\nSutrumpintai \xc5\xbeymimas (Ma), pavadinimas duotas austr\xc5\xb3 fiziko ir filosofo Ernst Mach garbei. Tai bedimensis grei\xc4\x8dio matavimo vienetas, rodantis objekto grei\xc4\x8dio santyk\xc4\xaf su garso grei\xc4\x8diu. 1 Ma yra lygus garso grei\xc4\x8diui._NEWLINE_\xc5\xa0is skai\xc4\x8dius n\xc4\x97ra konstanta, kadangi susietas su garso grei\xc4\x8diu, kuris skirtingomis aplinkyb\xc4\x97mis yra skirtingas. 15\xc2\xa0\xc2\xb0C temperat\xc5\xabroje j\xc5\xabros lygyje \xc5\xbdem\xc4\x97s atmosferoje vienas Machas (ir garso greitis) atitinka 340,3 m/s. Macho skai\xc4\x8diais da\xc5\xbenai nurodomas orlaivi\xc5\xb3 (ypa\xc4\x8d\xc2\xa0\xe2\x80\x93 vir\xc5\xa1garsini\xc5\xb3 l\xc4\x97ktuv\xc5\xb3) greitis.\n_START_SECTION_\nSm\xc5\xabgin\xc4\x97s bangos gamtoje\n_START_PARAGRAPH_\nSm\xc5\xabgines bangas galima aptikti ir gamtoje. \xc5\xbdinomiausias \xc5\xa1io rei\xc5\xa1kinio pavyzdys yra okeanin\xc4\x97s bangos, kurios suformuoja did\xc5\xbeiules bangas krante. Sekliame vandenyje, pavir\xc5\xa1ini\xc5\xb3 bang\xc5\xb3 greitis priklauso nuo vandens gylio. Atvilnyjanti okeanin\xc4\x97 banga turi \xc5\xa1iek tiek didesn\xc4\xaf bangos greit\xc4\xaf \xc5\xa1alia keteros nei \xc5\xa1alia lovi\xc5\xb3 tarp bang\xc5\xb3. Keteros aplenkia lovius, kol bangos priekinis kra\xc5\xa1tas neformuoja vertikalaus pavir\xc5\xa1iaus ir i\xc5\xa1silieja, taip sukurdama sm\xc5\xabg\xc4\xaf, kuris bangos energij\xc4\x85 i\xc5\xa1sklaido kaip gars\xc4\x85 ir \xc5\xa1ilum\xc4\x85._NEWLINE_Sm\xc5\xabgin\xc4\x97s bangos susidaro \xc5\xbdem\xc4\x97s dreb\xc4\x97jimuose, supernov\xc5\xb3 sprogimuose, krintant \xc4\xaf \xc5\xbdem\xc4\x99 meteoroidams, Saul\xc4\x97s v\xc4\x97jui susiduriant su magnetosfera. Sm\xc5\xabgin\xc4\x97 banga netenka energijos pakeldama aplinkos temperat\xc5\xabr\xc4\x85.\n_START_SECTION_\nSm\xc5\xabgin\xc4\x97 banga ir uraganai\n_START_PARAGRAPH_\nJAV mokslininkai u\xc5\xbepatentavo i\xc5\xa1radim\xc4\x85, kuris gal\xc4\x97t\xc5\xb3 apsaugoti nuo milijardinius nuostolius atne\xc5\xa1an\xc4\x8di\xc5\xb3 ir daugyb\xc4\x99 \xc5\xbemoni\xc5\xb3 pra\xc5\xbeudan\xc4\x8di\xc5\xb3 uragan\xc5\xb3, skelbia \xe2\x80\x9eNew Scientist\xe2\x80\x9c. Akrono universiteto Ohajaus valstijoje (JAV) profesoriaus Arkadijaus Leonovo vadovaujama mokslinink\xc5\xb3 grup\xc4\x97 i\xc5\xa1rado b\xc5\xabd\xc4\x85, kaip galima gana paprastai suma\xc5\xbeinti griaunam\xc4\x85j\xc4\x85 uragan\xc5\xb3 gali\xc4\x85. Tereikia \xc4\xafkalb\xc4\x97ti kari\xc5\xa1kius, kad \xc5\xa1ie \xe2\x80\x9epaskolint\xc5\xb3\xe2\x80\x9c atmosferos fizikams por\xc4\x85 vir\xc5\xa1garsini\xc5\xb3 naikintuv\xc5\xb3. Akrono universiteto mokslininkai nustat\xc4\x97, kad apskritimo pavidalo trajektorija aplink uragano \xe2\x80\x9eak\xc4\xaf\xe2\x80\x9c skraidantys vir\xc5\xa1garsiniai l\xc4\x97ktuvai gali i\xc5\xa1 esm\xc4\x97s suma\xc5\xbeinti jo gali\xc4\x85. Pasirodo, \xc5\xa1ioje ramioje i\xc5\xa1orin\xc4\x97je besisukan\xc4\x8dio uragano dalyje l\xc4\x97ktuv\xc5\xb3 d\xc4\x97l vir\xc5\xa1yto garso grei\xc4\x8dio sukeltos sm\xc5\xabgin\xc4\x97s bangos \xe2\x80\x9edramati\xc5\xa1kai\xe2\x80\x9c suma\xc5\xbeina \xe2\x80\x9eakyje\xe2\x80\x9c oro sl\xc4\x97g\xc4\xaf ir suardo uragan\xc4\x85 stiprinan\xc4\x8di\xc5\xb3 \xc5\xa1ilt\xc5\xb3 oro srovi\xc5\xb3 sraut\xc4\x85. Kadangi sm\xc5\xabgin\xc4\x97s garso bangos ple\xc4\x8diasi toldamos nuo l\xc4\x97ktuvo, uraganui sutramdyti es\xc4\x85 pakakt\xc5\xb3 vos vieno kito palyginti nedidelio vir\xc5\xa1garsinio l\xc4\x97ktuvo.\n_START_SECTION_\nSm\xc5\xabgin\xc4\x97s bangos pritaikymo galimyb\xc4\x97s\n_START_PARAGRAPH_\n\xc5\xa0ios bangos yra pritaikomos medicinoje kaip sm\xc5\xabgin\xc4\x97s bangos terapijos sistema, tai \xc5\xabmiam ir l\xc4\x97tiniam skausmui gydyti. Bangos nukreipiamos \xc4\xaf skaudamas paciento k\xc5\xabno vietas. Jomis skaldomos kalcio nuos\xc4\x97dos, skatinama kraujotaka\xc2\xa0\xe2\x80\x93 taip suma\xc5\xbeinamas skausmas._NEWLINE_Pavyzd\xc5\xbeiui: peties s\xc4\x85nario sausgysli\xc5\xb3 u\xc5\xbedegimas, blauzdikaulini\xc5\xb3 sausgysli\xc5\xb3 sukeliamas skausmas, pla\xc5\xa1takos s\xc4\x85nari\xc5\xb3 pirmojo laipsnio artroz\xc4\x97 ir t. t.\n_START_SECTION_\n\xc5\xa0altiniai\n_START_PARAGRAPH_\n1. Anderson, John D. Jr. (1984). Fundamentals of Aerodynamics (3rd ed.). McGraw-Hill Science/Engineering/Math. ISBN 0-07-237335-0._NEWLINE_2. Settles, Gary S. (2006), High-speed Imaging of Shock Wave, Explosions and Gunshots, 94, American Scientist, pp. 22\xe2\x80\x9331_NEWLINE_3. Shiva P. Pudasaini, et al., (2007), Rapid Flow of Dry Granular Materials down Inclined Chutes Impinging on Rigid Walls, Physics of Fluids, 19, American Institute of Physics_NEWLINE_4. Shiva P. Pudasaini, Christian Kroener (2008), Shock waves in rapid flows of dense granular materials: Theoretical predictions and experimental results, Physical Review E, 78, American Physical Society'